Tilraunaverkefni um heimaslátrun sauðfjár í síðustu sláturtíð er talið hafa tekist vel. Markmiðið með verkefninu var að finna leiðir til að auðvelda sauðfjárbændum heimaslátrun og markaðssetja eigið lambakjöt.
Tuttugu og fimm býli í öllum landshlutum tóku þátt í þessu verkefni. Á ellefu bæjum var kjöt heilbrigðisskoðað á staðnum af dýralækni, en á fjórtán bæjum var heilbrigðisskoðað rafrænt í beinni útsendingu. Í skýrslu sem nú er komin út kemur fram að í verkefninu hafi átt að kanna áhuga bænda á því að fara þessa leið, sjá hvað opinbert eftirlit með slátrun væri mikið og tímafrekt og hvaða möguleikar fælust í rafrænni heilbrigðisskoðun. Hólmfríður Sveinsdóttir doktor í lífvísindum er höfundur skýrslunnar. Hún segir að í heildina sé úkoman góð. Vel hafi gengið fyrir dýralækna að fara heim á bæi og skoða féð fyrir slátrum og heilbrigðisskoða kjötið.
Þá hafi gæðamælingar á kjötinu komið vel út þar sem bændur tóku sjálfir sýni og komu þeim á rannsóknastofu innan tiltekins tíma. Helstu hnökrarnir segir Hólmfríður að hafi komið fram í rafrænum samskiptum. Þau hafi ekki verið nógu góð.
Í næsta mánuði kynnir landbúnaðarráðherra átak sem á að auka möguleika bænda á að framleiða og selja afurðir beint frá býli og stuðla að frekari fullvinnslu og vöruþróun. Hólmfríður telur að útkoman úr þessu tilraunaverkefni sýni að þar séu miklir möguleikar fyrir bændur.